Heethoof moet as straf blaser speel | Netwerk24
22 Junie 2021 18:30
Tom Youngs, derde van links, het teen die einde van 'n onlangse wedstryd tussen die Leicester Tigers en Bristol sy humeur lelik verloor. Foto: Getty Images
Dít volg nadat die haker daaraan skuldig bevind is dat hy oneerbiedig was teenoor die wedstrydbeamptes in 'n Premierliga-kragmeting tussen die Tigers en Bristol.
Die voorval het vroeër hierdie maand plaasgevind toe die wedstryd in 'n chaos geëindig het.
Youngs (34) is toe daarvan aangekla dat sy optrede strydig met die gees van die spel was.
Hy het verlede week aanlyn voor 'n onafhanklike tugkomitee verskyn.
Hy is vir twee weke geskors, waarvan hy reeds een week uitgedien het.
"Die tweede week van die skorsing is tot 28 Februarie 2022 opgeskort op voorwaarde dat Youngs 'n Engelse skeidsregterskursus voltooi en voor die sperdatum in twee junior klubwedstryde blaas," sê die RFU.
"Dit sal die speler help om groter insig te kry oor die druk waaraan wedstrydbeamptes tydens kragmetings onderwerp word.
"Indien Youngs dit nie teen 28 Februarie 2022 doen nie, of weer op of weg van die veld oortree, sal hy die tweede week van sy skorsing uitdien wanneer die volgende wedstryd waarin hy kan speel, moet plaasvind."
Die Tigers het dié seisoen sesde op die Premierliga se puntelys geëindig en nie die uitspeelwedstryde gehaal nie.